Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΕ, Ευρατόμ) αριθ. 966/2012 όσον αφορά τη χρηματοδότηση των ευρωπαϊκών πολιτικών κομμάτων /* COM/2012/0712 final - 2012/0336 (COD) */





ΑΙΤΙΟΛΟΓΙΚΗ ΕΚΘΕΣΗ 1. ΠΛΑΙΣΙΟ ΤΗΣ ΠΡΟΤΑΣΗΣ Ο δημοσιονομικός κανονισμός[1] πρέπει να τροποποιηθεί για να ληφθούν υπόψη οι αλλαγές που προτείνονται στην πρόταση της Επιτροπής για κανονισμό του Ευρωπαϊκού Κοινοβουλίου και του Συμβουλίου σχετικά με το καθεστώς και τη χρηματοδότηση των ευρωπαϊκών πολιτικών κομμάτων και των ευρωπαϊκών πολιτικών ιδρυμάτων[2], ο οποίος θα αντικαταστήσει τον υφιστάμενο κανονισμό (ΕΚ) αριθ. 2004/2003[3]. Κατ’ εφαρμογή του άρθρου 224 της Συνθήκης για τη λειτουργία της Ευρωπαϊκής Ένωσης (ΣΛΕΕ) το σχέδιο κανονισμού που αντικαθιστά τον κανονισμό (ΕΚ) αριθ. 2004/2003 περιλαμβάνει νέους κανόνες που αφορούν, μεταξύ άλλων, τη χρηματοδότηση των πολιτικών κομμάτων και των πολιτικών ιδρυμάτων σε ευρωπαϊκό επίπεδο. Οι κανόνες αυτοί για να είναι αποτελεσματικοί πρέπει να συνοδεύονται από αντίστοιχη δέσμη δημοσιονομικών κανόνων του δημοσιονομικού κανονισμού. Προτείνεται η εισαγωγή του νέου Τίτλου «Συνεισφορές» στο τέλος του Μέρους ΙΙ του δημοσιονομικού κανονισμού («Ειδικές διατάξεις») αμέσως πριν από το Μέρος ΙΙΙ («Μεταβατικές και τελικές διατάξεις»). Τέλος, στο παρόν στάδιο δεν προβλέπεται η χρήση κατ’ εξουσιοδότηση πράξης, δυνάμει του άρθρου 290 της ΣΛΕΕ, για αυτόν τον νέο Τίτλο. 2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ Η πρόταση ακολουθεί το ψήφισμα του ΕΚ για τη χρηματοδότηση των ευρωπαϊκών πολιτικών κομμάτων (έκθεση Γιαννάκου)[4] στο οποίο αναφέρεται ότι, ενόψει της κτηθείσας πείρας, η χρηματοδότηση των ευρωπαϊκών πολιτικών κομμάτων και των ευρωπαϊκών πολιτικών ιδρυμάτων θα πρέπει να βελτιωθεί όσον αφορά ορισμένα σημεία. Ειδικότερα, ζητά την περάτωση του συστήματος επιδοτήσεων και τη δημιουργία νέου χρηματοδοτικού μέσου στον δημοσιονομικό κανονισμό «που θα αφορά αποκλειστικά τη χρηματοδότηση των ευρωπαϊκών κομμάτων και ιδρυμάτων και θα είναι ειδικά προσαρμοσμένο σε αυτή». Μετά από επισταμένη ανάλυση, προτείνεται να διενεργείται πράγματι η χρηματοδότηση των πολιτικών κομμάτων με νέο μέσο («συνεισφορές») όπως περιγράφεται στο παρόν σχέδιο πρότασης και όχι με επιδότηση λειτουργίας, όπως συμβαίνει επί του παρόντος. Όσον αφορά τα ευρωπαϊκά πολιτικά ιδρύματα, θεωρείται ότι θα πρέπει να συνεχίσουν να λαμβάνουν επιδότηση λειτουργίας. Το αίτημα του Ευρωπαϊκού Κοινοβουλίου για αποκλεισμό και των ευρωπαϊκών πολιτικών ιδρυμάτων από το σύστημα επιδοτήσεων δεν είναι δικαιολογημένο διότι οι ιδιαιτερότητες των ευρωπαϊκών πολιτικών κομμάτων δεν απαντώνται στα ευρωπαϊκά πολιτικά ιδρύματα. Επιπλέον, πολλές από τις ανησυχίες του Ευρωπαϊκού Κοινοβουλίου σχετικά με τις δυσκολίες που αντιμετωπίζουν τα ιδρύματα αυτά στο πλαίσιο του δημοσιονομικού κανονισμού (ΕΚ) αριθ. 1605/2002[5] θα εξαλειφθούν με την εφαρμογή του δημοσιονομικού κανονισμού, που θα καταργήσει την ανάγκη ειδικών παρεκκλίσεων. Αυτό ισχύει ιδίως για τη δυνατότητα των ιδρυμάτων να λαμβάνουν το συνολικό ποσό της προχρηματοδότησης χωρίς σύσταση εγγύησης, και να σχηματίζουν δημοσιονομικά αποθεματικά από ίδιους πόρους, δεδομένου ότι τα ποσά που προορίζονται για αυτά τα αποθεματικά δεν θα λαμβάνονται υπόψη για την επαλήθευση της συμμόρφωσης με τον κανόνα του μη κερδοσκοπικού σκοπού. Οι συνεισφορές στα ευρωπαϊκά πολιτικά κόμματα βασίζονται σε υπόδειγμα παρόμοιο με το σύστημα επιδότησης, αλλά με τις ιδιαιτερότητες που περιγράφονται λεπτομερώς κατωτέρω. Επιπλέον, η Επιτροπή πραγματοποίησε διαβουλεύσεις με τα ενδιαφερόμενα μέρη (εκπροσώπους των πολιτικών κομμάτων και πολιτικών ιδρυμάτων σε ευρωπαϊκό επίπεδο, εθνικούς εμπειρογνώμονες και εμπειρογνώμονες από τον πανεπιστημιακό χώρο, κ.λπ.). Τέλος, η παρούσα πρόταση υποβλήθηκε αρχικά ως έγγραφο εργασίας της Επιτροπής[6] ταυτόχρονα με την πρόταση της Επιτροπής για κανονισμό του Ευρωπαϊκού Κοινοβουλίου και του Συμβουλίου σχετικά με το καθεστώς και τη χρηματοδότηση των ευρωπαϊκών πολιτικών κομμάτων και των ευρωπαϊκών πολιτικών ιδρυμάτων. 3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ 3.1. Νέος τίτλος στον δημοσιονομικό κανονισμό: «Συνεισφορές στα ευρωπαϊκά πολιτικά κόμματα» Η πρόταση θεσπίζει έναν νέο Τίτλο VIII στο Μέρος ΙΙ του δημοσιονομικού κανονισμού ειδικά για τις συνεισφορές στα ευρωπαϊκά πολιτικά κόμματα και καταργεί τις ειδικές διατάξεις που αφορούν τα ευρωπαϊκά πολιτικά κόμματα οι οποίες προβλέπονται επί του παρόντος στον τίτλο VI (επιδοτήσεις) του Μέρους Ι. 3.2. Σημαντικές τροποποιήσεις σε σύγκριση με το υφιστάμενο σύστημα επιδότησης Η παρούσα πρόταση εισάγει τα ακόλουθα στοιχεία: 3.2.1. Κατάργηση του «ετήσιου προγράμματος εργασίας» Στην παράγραφο 18 της προαναφερόμενης έκθεσης Γιαννάκου ζητείται η κατάργηση του ετήσιου προγράμματος εργασίας των ευρωπαϊκών πολιτικών κομμάτων και επισημαίνεται ότι η προϋπόθεση αυτή δεν ενδείκνυται για αυτά και δεν απαιτείται στη νομοθεσία κανενός κράτους μέλους. Ειδικότερα, οι δραστηριότητες των πολιτικών κομμάτων απαιτούν πολύ πιο ευέλικτες και ραγδαίες αντιδράσεις στα τρέχοντα γεγονότα από αυτές που επιβάλλει το σύστημα επιδοτήσεων, το οποίο προβλέπει την υποβολή ετήσιου προγράμματος εργασίας και προσωρινού προϋπολογισμού στο πλαίσιο της αίτησης χρηματοδότησης. Για τον λόγο αυτό, οι συνεισφορές θα πρέπει να χορηγούνται χωρίς ετήσια προγράμματα εργασίας ή εκτιμώμενους προϋπολογισμούς λειτουργίας. 3.2.2. Καθιέρωση κριτηρίων επιλεξιμότητας Με την πρόταση κανονισμού σχετικά με το καθεστώς και τη χρηματοδότηση των ευρωπαϊκών πολιτικών κομμάτων και των ευρωπαϊκών πολιτικών ιδρυμάτων καθιερώθηκαν κριτήρια επιλεξιμότητας για τη χρηματοδότηση των πολιτικών κομμάτων. Στην πράξη, ο διατάκτης θα πρέπει να ζητά άμεσα από το μητρώο των ευρωπαϊκών πολιτικών κομμάτων (που έχει δημιουργηθεί στο ΕΚ) πιστοποιητικά που να επιβεβαιώνουν ότι τα ευρωπαϊκά πολιτικά κόμματα είναι δεόντως καταχωρισμένα και συμμορφώνονται με συναφείς υποχρεώσεις (π.χ. υποβολή λογαριασμών) και δεν τελούν υπό αναστολή ούτε υπόκεινται σε οποιαδήποτε διοικητική κύρωση όπως προβλέπεται στην εν λόγω προαναφερόμενη πρόταση κανονισμού. 3.2.3. Κατάργηση κριτηρίων επιλογής Στον νέο Τίτλο δεν θα απαιτούνται κριτήρια επιλογής, διότι δεν έχει ιδιαίτερη σημασία η επαλήθευση της οικονομικής και επιχειρησιακής ικανότητας των ευρωπαϊκών πολιτικών κομμάτων να αντιπροσωπεύουν τους πολίτες, πολλώ δε μάλλον όταν δεν υποβάλλεται ετήσιο πρόγραμμα εργασίας ή εκτιμώμενος προϋπολογισμός. 3.2.4. Έλεγχος των βάσει του καταστατικού υποχρεώσεών τους Έχει εισαχθεί διάταξη που απαιτεί ρητά να μην υπόκεινται τα ευρωπαϊκά πολιτικά κόμματα σε διαγραφή από το μητρώο ή σε διοικητική κύρωση κατά τη διάρκεια του οικονομικού έτους που καλύπτεται από τη συνεισφορά. Σε ανάλογες περιπτώσεις, οι συνεισφορές τους θα μειώνονται ή θα παύουν και οποιαδήποτε καταβληθείσα προχρηματοδότηση θα ανακτάται. Ο διατάκτης θα πρέπει να ζητά την εν λόγω επιβεβαίωση από το μητρώο του ΕΚ πριν καταβάλει το υπόλοιπο. 3.2.5. Έλεγχοι δαπανών και όχι ενεργειών Η απομάκρυνση από το υφιστάμενο σύστημα επιδοτήσεων, που υπόκειται στην υποβολή προγράμματος εργασίας και εκτιμώμενου προϋπολογισμού, δεν θα πρέπει να εκλαμβάνεται ως «εξουσιοδότηση εν λευκώ» που επιτρέπει στα πολιτικά κόμματα να καταχρώνται τα κεφάλαια της ΕΕ. Μολονότι η οικονομική στήριξη θα πρέπει να χορηγείται χωρίς ετήσιο πρόγραμμα εργασίας και εκτιμώμενο προϋπολογισμό λειτουργίας, τα ευρωπαϊκά πολιτικά κόμματα θα πρέπει να δικαιολογούν εκ των υστέρων τη χρηστή χρήση των κεφαλαίων της Ένωσης. Ειδικότερα, ο διατάκτης θα πρέπει να ελέγχει ότι τα κεφάλαια της ΕΕ χρησιμοποιήθηκαν για την πληρωμή επιστρεπτέων δαπανών όπως ορίζεται στην πρόσκληση υποβολής αιτήσεων συνεισφορών εντός των προθεσμιών που θεσπίζονται στον παρόντα κανονισμό. Η λύση αυτή θα απλουστεύσει το αίτημα συνεισφορών διότι δεν απαιτείται η υποβολή ετήσιων προγραμμάτων εργασίας ή εκτιμώμενων προϋπολογισμών, και θα επιτρέψει στα πολιτικά κόμματα να ασκούν ελεύθερα τις δραστηριότητές τους και να τις προσαρμόζουν κατά τη διάρκεια του έτους. 3.2.6. Προθεσμίες χρήσης των κεφαλαίων της ΕΕ Η έκθεση Γιαννάκου στην παράγραφο 24 ζητά να υπάρχει η δυνατότητα σχηματισμού αποθεματικών και μεταφοράς κονδυλίων. Ο νέος Τίτλος δεν εμποδίζει τα πολιτικά κόμματα να σχηματίζουν αποθεματικά από ίδιους πόρους. Επιπλέον, τα ευρωπαϊκά πολιτικά κόμματα θα πρέπει επίσης να διαθέτουν κάποιο βαθμό ευελιξίας όσον αφορά τις προθεσμίες χρήσης των χορηγηθέντων κεφαλαίων της ΕΕ. Η αυστηρή εφαρμογή της υποχρέωσης χρήσης των κεφαλαίων αυτών εντός του οικονομικού έτους για το οποίο χορηγήθηκαν θα είναι δύσκολο να συμφωνήσει με την ανάγκη των ευρωπαϊκών πολιτικών κομμάτων να προσαρμόζουν τους πόρους τους στον εκλογικό κύκλο. Ωστόσο, τα μη δαπανηθέντα κεφάλαια της ΕΕ θα πρέπει να χρησιμοποιούνται εντός ευλόγου χρονικού διαστήματος. Οι συνεισφορές στα ευρωπαϊκά πολιτικά κόμματα θα πρέπει να δαπανώνται για την κάλυψη επιστρεπτέων δαπανών εντός των δύο οικονομικών ετών που έπονται του οικονομικού έτους για το οποίο χορηγήθηκαν (n+2), μετά από αυτό το διάστημα τα μη δαπανηθέντα κεφάλαια θα πρέπει να ανακτώνται από τον διατάκτη. 3.2.7. Συγχρηματοδότηση Η χρηματοδότηση των ευρωπαϊκών πολιτικών κομμάτων θα πρέπει να ακολουθεί την αρχή της συγχρηματοδότησης που θεσπίζεται από τον κανονισμό xx/xxxx, με την επιφύλαξη της προαναφερόμενης δυνατότητας να χρησιμοποιηθεί οποιοδήποτε μη χρησιμοποιηθέν τμήμα της συνεισφοράς της ΕΕ για την κάλυψη επιστρεπτέων δαπανών εντός των δύο οικονομικών ετών που έπονται της χορήγησης. 3.2.8. Μέθοδοι χρηματοδότησης Όπως και οι επιδοτήσεις, οι συνεισφορές μπορούν να καταβληθούν είτε μέσω της επιστροφής ποσοστού των πραγματικών δαπανών είτε μέσω συστήματος προκαθορισμένου κατ’ αποκοπή ποσού, μοναδιαίου κόστους και ενιαίου ποσοστού. 3.2.9. Προχρηματοδότηση κατά 100% Οι συνεισφορές θα πρέπει να καταβάλλονται με μια προχρηματοδότηση που να καλύπτει το 100% του ποσού, εκτός αν ο διατάκτης αποφασίσει διαφορετικά σε δεόντως αιτιολογημένες περιπτώσεις. 3.2.10. Τόκος προχρηματοδότησης Κατά παρέκκλιση του άρθρου 5 του δημοσιονομικού κανονισμού, οποιοσδήποτε τόκος προκύπτει από τα ποσά προχρηματοδότησης που λαμβάνουν τα ευρωπαϊκά πολιτικά κόμματα θα πρέπει να χρησιμοποιείται για την πληρωμή των επιστρεπτέων δαπανών εντός των ακόλουθων δύο οικονομικών ετών. 3.2.11. Καθεστώς κυρώσεων και ελέγχων Όπως ισχύει και για τις επιδοτήσεις, ο νέος Τίτλος θα πρέπει να περιλαμβάνει τις τυποποιημένες διατάξεις που αφορούν τον έλεγχο από το Ευρωπαϊκό Κοινοβούλιο, την OLAF, και το Ελεγκτικό Συνέδριο. Θα πρέπει επίσης να περιλαμβάνει το ίδιο καθεστώς κυρώσεων (διοικητικές και οικονομικές κυρώσεις) που εφαρμόζεται στους δικαιούχους επιδοτήσεων. 4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ Η προβλεπόμενη τροποποίηση του δημοσιονομικού κανονισμού δεν έχει δημοσιονομικές επιπτώσεις. 2012/0336 (COD) Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΕ, Ευρατόμ) αριθ. 966/2012 όσον αφορά τη χρηματοδότηση των ευρωπαϊκών πολιτικών κομμάτων ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 322, σε συνδυασμό με τη Συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 106α, Έχοντας υπόψη την πρόταση της Ευρωπαϊκής Επιτροπής, Μετά τη διαβίβαση του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη του Ελεγκτικού Συνεδρίου[7], Αποφασίζοντας σύμφωνα με τη συνήθη νομοθετική διαδικασία, Εκτιμώντας τα ακόλουθα: (1) Τα πολιτικά κόμματα σε ευρωπαϊκό επίπεδο αποτελούν σημαντικό παράγοντα ολοκλήρωσης εντός της Ένωσης. (2) Το άρθρο 10 της Συνθήκης για την Ευρωπαϊκή Ένωση και το άρθρο 12 παράγραφος 2 του Χάρτη των Θεμελιωδών Δικαιωμάτων της Ευρωπαϊκής Ένωσης ορίζουν ότι τα πολιτικά κόμματα σε ευρωπαϊκό επίπεδο συμβάλλουν στη διαμόρφωση της ευρωπαϊκής πολιτικής συνείδησης και στην έκφραση της πολιτικής βούλησης των πολιτών της Ένωσης. (3) Στις 4 Νοεμβρίου 2003, το Ευρωπαϊκό Κοινοβούλιο και το Συμβούλιο εξέδωσαν τον κανονισμό (ΕΚ) αριθ. 2004/2003 σχετικά με το καθεστώς και τη χρηματοδότηση των πολιτικών κομμάτων σε ευρωπαϊκό επίπεδο[8]. (4) Το Ευρωπαϊκό Κοινοβούλιο, στο ψήφισμά του της 6ης Απριλίου 2011 σχετικά με την εφαρμογή του κανονισμού (ΕΚ) αριθ. 2004/2003 για το καθεστώς και τη χρηματοδότηση[9] των πολιτικών κομμάτων σε ευρωπαϊκό επίπεδο, βάσει της κτηθείσας πείρας, πρότεινε ορισμένες βελτιώσεις στη χρηματοδότηση των ευρωπαϊκών πολιτικών κομμάτων και των ευρωπαϊκών πολιτικών ιδρυμάτων. (5) Στις […] το Ευρωπαϊκό Κοινοβούλιο και το Συμβούλιο εξέδωσαν τον κανονισμό (ΕΕ) αριθ. […] σχετικά με το καθεστώς και τη χρηματοδότηση των ευρωπαϊκών πολιτικών κομμάτων και των ευρωπαϊκών πολιτικών ιδρυμάτων[10] ο οποίος καταργεί τον κανονισμό (ΕΚ) αριθ. 2004/2003. Ο κανονισμός αυτός θεσπίζει νέους κανόνες όσον αφορά, μεταξύ άλλων, τη χρηματοδότηση των πολιτικών κομμάτων και των πολιτικών ιδρυμάτων σε ευρωπαϊκό επίπεδο, ιδίως σχετικά με τις προϋποθέσεις χρηματοδότησης, τον τρόπο και την κατανομή της χρηματοδότησης, τις δωρεές και εισφορές, τη χρηματοδότηση των εκστρατειών για τις εκλογές του Ευρωπαϊκού Κοινοβουλίου, τις εύλογες δαπάνες, την απαγόρευση χρηματοδότησης, τους λογαριασμούς, την εκτέλεση και τον έλεγχο, τις κυρώσεις και τη διαφάνεια. (6) Ο κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης[11] (εφεξής «ο δημοσιονομικός κανονισμός») θα πρέπει να συμπεριλάβει κανόνες για τις συνεισφορές του Ευρωπαϊκού Κοινοβουλίου στα ευρωπαϊκά πολιτικά κόμματα. Οι εν λόγω κανόνες θα πρέπει να επιτρέψουν στα πολιτικά κόμματα σε ευρωπαϊκό επίπεδο να έχουν μεγαλύτερο βαθμό ευελιξίας όσον αφορά τις προθεσμίες για τη χρήση αυτών των συνεισφορών, όπως απαιτείται από τη φύση των δραστηριοτήτων τους. (7) Το σύστημα οικονομικής στήριξης των ευρωπαϊκών πολιτικών κομμάτων μέσω επιδότησης λειτουργίας όπως προβλέπεται από το άρθρο 125 παράγραφος 6 του δημοσιονομικού κανονισμού δεν αρμόζει στις ανάγκες τους, ειδικότερα η υποχρέωση υποβολής ετήσιου προγράμματος εργασίας και εκτιμώμενου προϋπολογισμού λειτουργίας, μια απαίτηση που δεν υφίσταται στη νομοθεσία των κρατών μελών. Επομένως, η οικονομική στήριξη που παρέχεται στα ευρωπαϊκά πολιτικά κόμματα θα πρέπει να έχει τη μορφή ειδικής συνεισφοράς για να αντιστοιχεί στις ειδικές ανάγκες των ευρωπαϊκών πολιτικών κομμάτων. (8) Μολονότι η οικονομική στήριξη χορηγείται χωρίς ετήσιο πρόγραμμα εργασίας και εκτιμώμενο προϋπολογισμό λειτουργίας, τα ευρωπαϊκά πολιτικά κόμματα θα πρέπει να δικαιολογούν εκ των υστέρων τη χρηστή χρήση των κεφαλαίων της Ένωσης. Ειδικότερα, ο διατάκτης θα πρέπει να ελέγχει ότι τα κεφάλαια της ΕΕ χρησιμοποιήθηκαν για την πληρωμή επιστρεπτέων δαπανών όπως ορίζεται στην πρόσκληση υποβολής αιτήσεων συνεισφορών εντός των προθεσμιών που θεσπίζονται στον παρόντα κανονισμό. Οι συνεισφορές στα ευρωπαϊκά πολιτικά κόμματα θα πρέπει να δαπανώνται εντός των δυο οικονομικών ετών που έπονται του οικονομικού έτους για το οποίο χορηγήθηκαν· μετά από αυτό το διάστημα τα μη δαπανηθέντα κεφάλαια θα πρέπει να ανακτώνται από τον διατάκτη. (9) Τα κεφάλαια της Ένωσης που χορηγούνται για τη χρηματοδότηση του κόστους λειτουργίας των ευρωπαϊκών πολιτικών κομμάτων δεν θα πρέπει να χρησιμοποιούνται για άλλους λόγους εκτός από εκείνους που θεσπίζονται στον κανονισμό (ΕΕ) αριθ. […], ειδικότερα για την άμεση ή έμμεση χρηματοδότηση άλλων οντοτήτων όπως τα εθνικά πολιτικά κόμματα. Τα ευρωπαϊκά πολιτικά κόμματα θα πρέπει να χρησιμοποιούν τις συνεισφορές για να πληρώσουν ποσοστό των τρεχουσών και μελλοντικών δαπανών και όχι δαπάνες ή οφειλές που προηγούνται της υποβολής των αιτήσεών τους για συνεισφορές. (10) Η χορήγηση συνεισφορών θα πρέπει επίσης να απλουστευθεί και να προσαρμοστεί στις ιδιαιτερότητες των ευρωπαϊκών πολιτικών κομμάτων, ιδίως στην απουσία κριτηρίων επιλογής, στη θέσπιση της προχρηματοδότησης κατά 100% ως γενικού κανόνα ή στη δυνατότητα χρήσης για τη χρηματοδότηση κατ’ αποκοπή ποσών, ενιαίου ποσοστού και μοναδιαίου κόστους. (11) Οι συνεισφορές από τον προϋπολογισμό της Ένωσης θα πρέπει να μειώνονται ή να παύουν όταν τα ευρωπαϊκά πολιτικά κόμματα παραβαίνουν τις υποχρεώσεις που θεσπίζονται στον κανονισμό (ΕΕ) αριθ. […]. (12) Οι κυρώσεις που βασίζονται τόσο στον δημοσιονομικό κανονισμό όσο και στον κανονισμό (ΕΕ) αριθ. […], οι οποίες θα επιβληθούν από το ίδιο θεσμικό όργανο, θα πρέπει να επιβάλλονται με συνεκτικό τρόπο και τηρουμένης της αρχής non bis in idem. Σύμφωνα με τον κανονισμό (ΕΕ) αριθ. […], οι διοικητικές ή/και οικονομικές κυρώσεις που προβλέπονται από τον δημοσιονομικό κανονισμό δεν πρέπει να επιβάλλονται σε μία από τις περιπτώσεις για τις οποίες έχουν ήδη επιβληθεί κυρώσεις βάσει του κανονισμού (ΕΕ) αριθ. […]. (13) Επομένως, ο δημοσιονομικός κανονισμός θα πρέπει να τροποποιηθεί αναλόγως, ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (EΕ, Ευρατόμ) αριθ. 966/2012 τροποποιείται ως εξής: (1) Στο Μέρος ΙΙ, προστίθεται ο ακόλουθος Τίτλος VIII: «ΤΙΤΛΟΣ VIII ΣΥΝΕΙΣΦΟΡΕΣ ΣΤΑ ΕΥΡΩΠΑΪΚΑ ΠΟΛΙΤΙΚΑ ΚΟΜΜΑΤΑ Άρθρο 204α Γενικές διατάξεις 1. Για τους σκοπούς του παρόντος κανονισμού, ως ευρωπαϊκά πολιτικά κόμματα νοούνται οι οντότητες που συστήνονται και καταχωρίζονται ως τέτοια σύμφωνα με τον κανονισμό (ΕΕ) αριθ. [….] του Ευρωπαϊκού Κοινοβουλίου και του Συμβουλίου(*). 2. Οι άμεσες οικονομικές συνεισφορές από τον προϋπολογισμό μπορούν να χορηγούνται στα ευρωπαϊκά πολιτικά κόμματα ενόψει της συνεισφοράς τους στη διαμόρφωση της ευρωπαϊκής πολιτικής συνείδησης και στην έκφραση της πολιτικής βούλησης των πολιτών της Ένωσης. Άρθρο 204β Αρχές 1. Οι συνεισφορές χρησιμοποιούνται μόνο για την επιστροφή ποσοστού του κόστους λειτουργίας των ευρωπαϊκών πολιτικών κομμάτων που συνδέεται άμεσα με τους στόχους των εν λόγω κομμάτων. Οι συνεισφορές δεν χρησιμοποιούνται για την άμεση ή έμμεση χορήγηση οποιουδήποτε προσωπικού πλεονεκτήματος, σε χρήμα ή σε είδος, σε οποιοδήποτε μέλος ευρωπαϊκού πολιτικού κόμματος ή στο προσωπικό του. 2. Οι συνεισφορές δεν χρησιμοποιούνται για τη χρηματοδότηση δραστηριοτήτων τρίτων μερών, ειδικότερα εθνικών πολιτικών κομμάτων ή πολιτικών ιδρυμάτων σε ευρωπαϊκό ή εθνικό επίπεδο, με μορφή επιδοτήσεων, δωρεών, δανείων ή οποιωνδήποτε άλλων παρόμοιων συμφωνιών. 3. Οι συνεισφορές υπόκεινται στις αρχές της διαφάνειας και της ίσης μεταχείρισης, σύμφωνα με τα κριτήρια που θεσπίζονται στον κανονισμό (ΕΕ) αριθ. [….]. 4. Οι συνεισφορές χορηγούνται από το Ευρωπαϊκό Κοινοβούλιο ετησίως και δημοσιεύονται σύμφωνα με το άρθρο 35 παράγραφος 2. 5. Τα ευρωπαϊκά πολιτικά κόμματα που λαμβάνουν συνεισφορά δεν λαμβάνουν άλλα κεφάλαια από τον προϋπολογισμό για τους ίδιους σκοπούς. Σε κάθε περίπτωση, κανένα στοιχείο κόστους δεν μπορεί να χρηματοδοτηθεί δύο φορές από τον προϋπολογισμό. Άρθρο 204γ Δημοσιονομικές πτυχές Οι συνεισφορές καταβάλλονται από το τμήμα του προϋπολογισμού για το Ευρωπαϊκό Κοινοβούλιο. Άρθρο 204δ Πρόσκληση υποβολής αιτήσεων συνεισφορών 1. Οι συνεισφορές χορηγούνται μέσω πρόσκλησης υποβολής αιτήσεων συνεισφορών που δημοσιεύεται κάθε έτος, τουλάχιστον στον δικτυακό τόπο του Ευρωπαϊκού Κοινοβουλίου. 2. Ένα ευρωπαϊκό πολιτικό κόμμα μπορεί να λάβει μόνο μια συνεισφορά ανά έτος. 3. Ένα ευρωπαϊκό πολιτικό κόμμα μπορεί να λάβει συνεισφορά μόνο εάν υποβάλει αίτηση χρηματοδότησης σύμφωνα με τους όρους και τις προϋποθέσεις που θεσπίζονται στην πρόκληση υποβολής αιτήσεων συνεισφορών. 4. Στην πρόσκληση υποβολής αιτήσεων συνεισφορών καθορίζονται τα κριτήρια επιλεξιμότητας που πρέπει να τηρηθούν από τον αιτούντα καθώς και τα κριτήρια αποκλεισμού. 5. Στην πρόκληση υποβολής αιτήσεων συνεισφορών καθορίζεται, τουλάχιστον, το είδος των δαπανών που μπορούν να επιστραφούν μέσω της συνεισφοράς. Άρθρο 204ε Διαδικασία χορήγησης 1. Οι αιτήσεις συνεισφοράς υποβάλλονται γραπτώς, μεταξύ άλλων, όπου απαιτείται, με ασφαλή ηλεκτρονική μορφή. 2. Οι συνεισφορές δεν μπορούν να χορηγούνται σε αιτούντες, οι οποίοι, κατά τον χρόνο της διαδικασίας χορήγησης της συνεισφοράς, ευρίσκονται σε μία από τις καταστάσεις που αναφέρονται στο άρθρο 106 παράγραφος 1, στο άρθρο 107 και στο άρθρο 109 παράγραφος 1 στοιχείο α) ούτε σε εκείνους που είναι καταχωρισμένοι στην κεντρική βάση δεδομένων για τους αποκλεισμούς η οποία αναφέρεται στο άρθρο 108. 3. Οι αιτούντες πρέπει να πιστοποιούν ότι δεν ευρίσκονται σε μία από τις καταστάσεις που αναφέρονται στην παράγραφο 2. 4. Οι συνεισφορές χορηγούνται μέσω συμφωνίας ή απόφασης συνεισφοράς όπως διευκρινίζεται στην πρόσκληση υποβολής αιτήσεων συνεισφορών. 5. Ο διατάκτης μπορεί να επικουρείται από επιτροπή για την αξιολόγηση και τη λήψη της απόφασης χορήγησης. Ο διατάκτης διευκρινίζει τους κανόνες σχετικά με τη σύνθεση, τον διορισμό και τη λειτουργία της επιτροπής αυτής, καθώς και τους κανόνες πρόληψης οποιασδήποτε σύγκρουσης συμφερόντων. Άρθρο 204στ Διαδικασία αξιολόγησης 1. Οι αιτήσεις επιλέγονται βάσει των κριτηρίων χορήγησης που θεσπίζονται στον κανονισμό (ΕΕ) αριθ. [….] μεταξύ αιτήσεων που τηρούν τα κριτήρια επιλεξιμότητας και αποκλεισμού. 2. Τα κριτήρια επιλεξιμότητας καθορίζουν τις προϋποθέσεις βάσει των οποίων ένας αιτών μπορεί να λάβει συνεισφορά σύμφωνα με τους κανόνες που θεσπίζονται στον κανονισμό (ΕΕ) αριθ. [….]. 3. H απόφαση του διατάκτη που είναι αρμόδιος για τις αιτήσεις περιλαμβάνει τουλάχιστον: α) το αντικείμενο και το συνολικό ποσό της συνεισφοράς, β) το όνομα των αιτούντων που επιλέχθηκαν και τα ποσά που έγιναν δεκτά, γ) τα ονόματα οποιωνδήποτε αιτούντων απορρίφθηκαν και τους λόγους της απόρριψης. 4. Ο αρμόδιος διατάκτης ενημερώνει τους αιτούντες γραπτώς για την απόφαση σχετικά με την αίτησή τους. Εάν το αίτημα συνεισφοράς απορρίπτεται ή τα αιτούμενα ποσά δεν χορηγούνται εν μέρει ή εν όλω, ο διατάκτης εξηγεί τους λόγους είτε της απόρριψης της αίτησης είτε της μη χορήγησης των αιτούμενων ποσών, παραπέμποντας ιδίως στα κριτήρια επιλεξιμότητας και χορήγησης τα οποία αναφέρονται στις παραγράφους 1 και 2. Άρθρο 204ζ Μορφή των συνεισφορών 1. Οι επιδοτήσεις είναι δυνατόν να λάβουν μία από τις ακόλουθες μορφές: α) επιστροφή ποσοστού των πραγματικών δαπανών, β) επιστροφή με βάση το μοναδιαίο κόστος, γ) κατ’ αποκοπή ποσά, δ) χρηματοδότηση ενιαίου ποσοστού, ε) συνδυασμό των μορφών στις οποίες αναφέρονται τα στοιχεία α) έως δ). 2. Μόνον οι δαπάνες που πληρούν τα κριτήρια τα οποία θεσπίζονται στις προσκλήσεις συνεισφορών και οι οποίες δεν έχουν πραγματοποιηθεί πριν από την ημερομηνία υποβολής της αίτησης, μπορούν να επιστραφούν. Άρθρο 204η Κανόνες συνεισφοράς 1. Τα κατ’ αποκοπή ποσά καλύπτουν, εν γένει, ορισμένες δαπάνες που είναι αναγκαίες για την άσκηση συγκεκριμένης δραστηριότητας του ευρωπαϊκού πολιτικού κόμματος. Τα κατ’ αποκοπή ποσά χρησιμοποιούνται μόνο σε συνδυασμό με άλλες μορφές συνεισφορών. 2. Το μοναδιαίο κόστος καλύπτει όλες ή ορισμένες ειδικές κατηγορίες επιστρεπτέων δαπανών που καθορίζονται σαφώς εκ των προτέρων με αναφορά σε ποσό ανά μονάδα. 3. Η χρηματοδότηση ενιαίου ποσοστού καλύπτει ειδικές κατηγορίες επιστρεπτέων δαπανών που καθορίζονται σαφώς εκ των προτέρων με την εφαρμογή ποσοστού. 4. Όπου χρησιμοποιούνται κατ’ αποκοπή ποσά, χρηματοδότηση ενιαίου ποσοστού και μοναδιαίο κόστος, αυτά καθορίζονται στην πρόκληση συνεισφορών. Η συμφωνία ή απόφαση συνεισφοράς περιλαμβάνει διατάξεις που επιτρέπουν να ελεγχθεί η τήρηση των προϋποθέσεων για τη χορήγηση κατ’ αποκοπή ποσών, χρηματοδότησης ενιαίου ποσοστού ή μοναδιαίου κόστους. Άρθρο 204θ Προχρηματοδότηση Οι συνεισφορές καταβάλλονται με τη μορφή προχρηματοδότησης κατά 100%, εκτός εάν σε δεόντως αιτιολογημένες περιπτώσεις, ο διατάκτης αποφασίσει διαφορετικά. Άρθρο 204ι Εγγυήσεις Ο αρμόδιος διατάκτης μπορεί, εάν θεωρεί ότι είναι δέον και αναλογικό, ανάλογα με την περίπτωση και υπό τον όρο της ανάλυσης κινδύνου, να απαιτήσει από ευρωπαϊκό πολιτικό κόμμα την εκ των προτέρων σύσταση εγγύησης για τον περιορισμό των οικονομικών κινδύνων που συνδέονται με την καταβολή της προχρηματοδότησης, μόνο όταν, ενόψει της ανάλυσης κινδύνου του, το πολιτικό κόμμα κινδυνεύει άμεσα να ευρεθεί σε μία από τις καταστάσεις που περιγράφονται στο άρθρο 106 παράγραφος 1 στοιχεία α) και δ) ή όταν το Ευρωπαϊκό Κοινοβούλιο έχει κινήσει επίσημα διοικητική διαδικασία η οποία θα μπορούσε να οδηγήσει σε διαγραφή ή/και ανάκληση της συνεισφοράς του. Οι διατάξεις που προβλέπονται στο άρθρο 134 σχετικά με την εγγύηση προχρηματοδότησης για επιδοτήσεις εφαρμόζονται τηρουμένων των αναλογιών σε εγγυήσεις που μπορούν να απαιτηθούν στις περιπτώσεις που προβλέπονται στην ανωτέρω παράγραφο για τις πληρωμές προχρηματοδότησης που καταβάλλονται σε ευρωπαϊκά πολιτικά κόμματα. Άρθρο 204ια Χρήση των συνεισφορών 1. Οι συνεισφορές δαπανώνται σύμφωνα με το άρθρο 204β. 2. Οποιοδήποτε μη χρησιμοποιηθέν τμήμα της συνεισφοράς εντός του οικονομικού έτους που καλύπτεται από τη συνεισφορά αυτή δαπανάται σε οποιεσδήποτε επιστρεπτέες δαπάνες που πραγματοποιούνται έως την 31η Δεκεμβρίου του έτους n+2. Το υπόλοιπο τμήμα της συνεισφοράς που δεν δαπανάται εντός της προθεσμίας n+2 ανακτάται σύμφωνα με το Κεφάλαιο 5 του Μέρους Ι. 3. Τα ευρωπαϊκά πολιτικά κόμματα τηρούν το ανώτατο ποσοστό προχρηματοδότησης που θεσπίζεται στον κανονισμό xx/xxxx. Τα υπόλοιπα ποσά των συνεισφορών των προηγουμένων δύο ετών δεν μπορούν να χρησιμοποιηθούν για τη χρηματοδότηση του τμήματος το οποίο τα ευρωπαϊκά πολιτικά κόμματα πρέπει να παρέχουν από ίδιους πόρους. 4. Τα ευρωπαϊκά πολιτικά κόμματα χρησιμοποιούν πρώτα τα κεφάλαια τα οποία δεν έχουν χρησιμοποιηθεί εντός του οικονομικού έτους που καλύπτεται από τη συνεισφορά πριν χρησιμοποιήσουν τις συνεισφορές που χορηγήθηκαν μετά το εν λόγω έτος. 5. Οποιοιδήποτε τόκοι προκύπτουν από τις πληρωμές προχρηματοδότησης θεωρούνται ως τμήμα της συνεισφοράς της Ένωσης. Άρθρο 204ιβ Έκθεση για τη χρήση των συνεισφορών Το ευρωπαϊκό πολιτικό κόμμα, σύμφωνα με τις προϋποθέσεις και προθεσμίες που θεσπίζονται στην πρόκληση υποβολής αιτήσεων συνεισφορών, υποβάλει στον διατάκτη προς έγκριση τελική έκθεση για τη χρήση των συνεισφορών καθώς και τους λογαριασμούς του. Ο διατάκτης συντάσσει την ετήσια έκθεση δραστηριοτήτων του που αναφέρεται στο άρθρο 66 παράγραφος 9 βάσει της τελικής έκθεσης και των λογαριασμών που αναφέρονται στην πρώτη παράγραφο. Ο διατάκτης μπορεί να χρησιμοποιήσει άλλα δικαιολογητικά έγγραφα για τους σκοπούς της έκθεσής του. Άρθρο 204ιγ Πληρωμή του υπολοίπου 1. Το ποσό της συνεισφοράς καθίσταται οριστικό μόνο μετά την αποδοχή από τον διατάκτη της τελικής έκθεσης και των λογαριασμών που αναφέρονται στο άρθρο 204ιβ. Η αποδοχή της έκθεσης και των λογαριασμών πραγματοποιείται με την επιφύλαξη μεταγενέστερων ελέγχων από το Ευρωπαϊκό Κοινοβούλιο. 2. Οποιοδήποτε μη δαπανηθέν ποσό της προχρηματοδότησης καθίσταται οριστικό με τη χρήση του από το ευρωπαϊκό πολιτικό κόμμα για την πληρωμή επιστρεπτέων δαπανών που πληρούν τα κριτήρια τα οποία καθορίζονται στην πρόσκληση υποβολής αιτήσεων συνεισφορών. 3. Όταν το ευρωπαϊκό πολιτικό κόμμα δεν συμμορφώνεται με τις υποχρεώσεις του σχετικά με τη χρήση της συνεισφοράς, οι συνεισφορές αναστέλλονται, μειώνονται ή παύουν αφού δοθεί στο ευρωπαϊκό πολιτικό κόμμα η ευκαιρία να υποβάλει τις παρατηρήσεις του. 4. Ο διατάκτης ελέγχει πριν από την πληρωμή του υπολοίπου ότι το ευρωπαϊκό πολιτικό κόμμα είναι ακόμα καταχωρισμένο στο μητρώο που αναφέρεται στο άρθρο 6 του κανονισμού (ΕΕ) αριθ. [….] και ότι δεν αποτελεί αντικείμενο οποιασδήποτε κύρωσης που προβλέπεται στο άρθρο 22 του εν λόγω κανονισμού μεταξύ της ημερομηνίας της αίτησής του και του τέλους του οικονομικού έτους που καλύπτεται από την συνεισφορά. 5. Όταν το ευρωπαϊκό πολιτικό κόμμα δεν είναι πλέον καταχωρισμένο στο μητρώο που αναφέρεται στο άρθρο 6 του κανονισμού (ΕΕ) αριθ. [….] ή αποτελεί αντικείμενο οποιασδήποτε κύρωσης που προβλέπεται στο άρθρο 22 του εν λόγω κανονισμού, ο αρμόδιος διατάκτης μπορεί να αναστείλει, να μειώσει ή να παύσει τη συνεισφορά και να ανακτήσει τα αδικαιολογήτως καταβληθέντα ποσά βάσει της συμφωνίας ή απόφασης συνεισφοράς, ανάλογα με τη σοβαρότητα των σφαλμάτων, παρατυπιών, απάτης ή άλλης παραβίασης των υποχρεώσεων σχετικά με τη χρήση της συνεισφοράς, αφού δοθεί στο πολιτικό κόμμα η ευκαιρία να υποβάλει τις παρατηρήσεις του. Άρθρο 204ιδ Έλεγχος και κυρώσεις 1. Κάθε συμφωνία ή απόφαση συνεισφοράς προβλέπει ρητά την ελεγκτική αρμοδιότητα του Ευρωπαϊκού Κοινοβουλίου, της Ευρωπαϊκής Υπηρεσίας Καταπολέμησης της Απάτης και του Ελεγκτικού Συνεδρίου βάσει δικαιολογητικών και επιτόπου, η οποία ασκείται σε όλα τα ευρωπαϊκά πολιτικά κόμματα, τους αντισυμβαλλομένους και υπεργολάβους που έλαβαν κοινοτικά κεφάλαια. 2. Ο αρμόδιος διατάκτης μπορεί να επιβάλει διοικητικές και οικονομικές κυρώσεις που είναι αποτελεσματικές, αναλογικές και αποτρεπτικές, σύμφωνα με το άρθρο 109 του παρόντος κανονισμού, με την επιφύλαξη του άρθρου 22 παράγραφος 7 του κανονισμού (ΕΕ) αριθ. [….]. 3. Οι κυρώσεις που αναφέρονται στην παράγραφο 2 μπορούν επίσης να επιβληθούν σε ευρωπαϊκά πολιτικά κόμματα, τα οποία κατά την υποβολή της αίτησης συνεισφοράς ή μετά τη λήψη της συνεισφοράς, προέβησαν σε ψευδείς δηλώσεις κατά την παροχή των πληροφοριακών στοιχείων που ζητούνται από το διατάκτη ή παραλείπουν να παράσχουν αυτά τα στοιχεία. Άρθρο 204ιε Τήρηση αρχείων 1. Τα ευρωπαϊκά πολιτικά κόμματα τηρούν αρχεία, δικαιολογητικά έγγραφα και άλλα αρχεία συναφή με τη συνεισφορά για πέντε έτη μετά την υποβολή της τελικής έκθεσης και των λογαριασμών που αναφέρονται στο άρθρο 204ιβ. 2. Τα αρχεία που αφορούν ελέγχους, προσφυγές, αντιδικίες ή τη διευθέτηση αξιώσεων που απορρέουν από τη χρήση της συνεισφοράς διατηρούνται μέχρι το τέλος των εν λόγω ελέγχων, προσφυγών, αντιδικιών ή διευθέτησης αξιώσεων. ___________________ (*) ΕΕ […] » (2) Στο άρθρο 121 παράγραφος 2, προστίθεται το ακόλουθο στοιχείο ι): « ι) οι συνεισφορές στα ευρωπαϊκά πολιτικά κόμματα που αναφέρονται στον Τίτλο VIII του Μέρους ΙΙ.» (3) Το δεύτερο εδάφιο του άρθρου 125 παράγραφος 3 και η παράγραφος 6 του άρθρου 125 διαγράφονται. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, Για το Ευρωπαϊκό Κοινοβούλιο Για το Συμβούλιο Ο Πρόεδρος Ο Πρόεδρος [1] Κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου. (ΕΕ L 298, της 26.10.2012, σ. 1). [2] COM(2012) 499 τελικό της 12.9.2012. [3] Κανονισμός (ΕΚ) αριθ. 2004/2003 του Ευρωπαϊκού Κοινοβουλίου και του Συμβουλίου, της 4ης Νοεμβρίου 2003, σχετικά με το καθεστώς και τη χρηματοδότηση των πολιτικών κομμάτων σε ευρωπαϊκό επίπεδο. (ΕΕ L 297 της 15.11.2003, σ. 1). [4] «Σχετικά με την εφαρμογή του κανονισμού αριθ. 2004/2003 σχετικά με το καθεστώς και τη χρηματοδότηση των πολιτικών κομμάτων σε ευρωπαϊκό επίπεδο της 15ης Μαρτίου 2011» – (2010/2201 INI). [5] Κανονισμός (ΕΚ) αριθ. 1605/2002 της 25ης Ιουνίου 2002 (ΕΕ L 248 της 16.9.2002, σ. 1). [6] Έγγραφο εργασίας της Επιτροπής COM 500/2012 τελικό της 19.9.2012 ως προστάδιο της πρότασης τροποποίησης του δημοσιονομικού κανονισμού για την εισαγωγή νέου τίτλου σχετικά με τη χρηματοδότηση των ευρωπαϊκών πολιτικών κομμάτων. [7] ΕΕ […] της […], σ. […]. [8] ΕΕ L 297 της 15.11.2003, σ. 1. [9] 2010/2201(INI). [10] ΕΕ L … [11] ΕΕ L 298 της 26.10.2012, σ. 1.